पाएं अपने शहर की ताज़ा ख़बरें और फ्री ई-पेपरडाउनलोड करें
बाजार में अब मरीजों को दी जाने वाली एनाक्सापेरिन व डेक्सामेथासोन इंजेक्शन का शॉर्टेज हो गया है। कोरोना संक्रमण के दौरान मरीजों को रेमडेसिविर के साथ ही इन दोनों ही इंजेक्शन की मांग बढ़ गई है। खून पतला करने हेतु एनाक्सापेरिन और संक्रमण कम करने के लिए डेक्सामेथासोन इंजेक्शन मरीजों को दी जाती है।
शहर में हर दिन दोनों ही प्रकार के इंजेक्शन की लगभग 100-100 डोज की खपत हो रही है। बाजार में एनाक्सापेरिन 0.4 एमएल की कीमत 430 एवं एनाक्सापेरिन 0.6 एमएल इजेंक्शन का मूल्य 630 रुपए है। जबकि डेक्सामेथासोन इंजेक्शन 0.8 एमजी की कीमत बाजार में 10.40 रुपए है।
इधर, यह दोनों ही दवाएं सीएमएचओ स्टोर में भी नहीं हैं। स्टोर से दवाएं केंद्रों को भेजी जा चुकी है। वहीं स्टोर ने एनाक्सापेरिन के 12000 और डेक्सामेथासोन इंजेक्शन के 40 हजार डोज का आर्डर भी दिया है।
उपकरण भी महंगे : 500 का ऑक्सीमीटर मिल रहा 1500 रु. में
वहीं संक्रमण के दौरान मरीजों की जांच के उपकरण की किल्लत के साथ बाजार में दाम भी दो गुने हो गए हैं। मरीज में ऑक्सीजन की मात्रा जांचने वाला पल्स ऑक्सीमीटर सामान्य दिनों में 500 से 700 रु. में मिलता था। अब उसकी कीमत 1000 से 1500 रु. हो गई है।
ऑक्सीजन कंसन्टेटर 35 हजार रु. से बढ़कर 60 हजार रु. प्रति पीस मिल रहा है। मेडिकल स्टोर्स संचालकाें के अनुसार पहले ऑक्सीजन कंसन्टेटर व ऑक्सीजन फ्लो मीटर की मांग नहीं होती थी। इसलिए इसकी सप्लाई भी सीमित थी।
बाजार में परिजन को नहीं मिल रहे रेमडेसिविर
कोरोना मरीजों के इलाज के लिए सबसे बड़ी मांग के रुपए में फिलहाल रेमडेसिविर इंजेक्शन है। शासन द्वारा इंजेक्शन की कीमत के साथ इसकी बिक्री अपने हाथ में ले ली है। जिले में मेडिकल पर यह इंजेक्शन नहीं मिल रहा है। एसोसिएशन अध्यक्ष कमलेश गुप्ता ने बताया निजी कोविड सेंटर को महामारी विशेषज्ञ डॉ.योगेश शर्मा द्वारा जांच के बाद इंजेक्शन दिए जाएंगे।
मंगलवार निजी कोविड केयर में भर्ती 3 मरीजों को 18 इंजेक्शन दिए। फिलहाल एजेंसी के पास 152 डोज इंजेक्शन के है। वहीं मेडिकल कॉलेज डीन डॉ.अनंत पवार ने बताया हमारे पास 437 रेमडेसिविर का स्टाक है।
परियोजना : 10 से शुरू होगा ऑक्सीजन प्लांट
बीड़, संत सिंगाजी ताप विद्युत परियोजना में हाइड्रोजन से बनने वाली ऑक्सीजन प्लांट की तैयारी मप्र पावर जनरेटिंग कंपनी द्वारा तेजी से की जा रही है। इसे लेकर मांधाता विधायक नारायण पटेल, एसडीएम सीएस सोलंकी, तहसीलदार कुणाल अवास्या, एसडीओपी सहित अन्य अधिकारियों ने बुधवार सिंगाजी परियोजना जाकर जायजा लिया। डी कैलाशिया ने बताया 10 मई तक ऑक्सीजन बनना शुरू हो जाएगी। कुछ सामान आना बाकी है।
शासन का आदेश अब नहीं बनेंगे कोविड केयर सेंटर
इधर, नेशनल हेल्थ मिशन ने प्रदेश में नए कोविड केयर सेंटर नहीं खोलने के आदेश दिए हैं। मिशन संचालक ने कलेक्टर एवं जिला स्वास्थ्य समिति को दिए आदेश में इस बात का जिक्र किया है कि पोर्टल की जानकारी के अनुसार प्रदेश में पर्याप्त मात्रा में सेंटर खुल चुके हैं। अभी केवल इन सेंटर पर 28 फीसदी ही बेड मरीजों से भरे हुए हैं। यदि ऐसी स्थिति में सेंटर खोलने की आवश्यकता है तो इसके लिए अतिरिक्त प्रस्ताव बनाकर अनुमति के लिए भेजे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva zho_Hant eng_Latn